b'\n_START_ARTICLE_\nMil Mi-26\n_START_SECTION_\nRazvoj\n_START_PARAGRAPH_\nMi-26 je od po\xc4\x8detka zami\xc5\xa1ljen kao helikopter koji \xc4\x87e sjediniti mogu\xc4\x87nosti svih svojih divovskih prethodnika (vidi: Mi-6, Mi-10, Mi-12) u jednu letjelicu uz istodobno udvostru\xc4\x8denje operativnih mogu\xc4\x87nosti. Pod tim se podrazumijeva da je sposoban ponijeti veliki broj ljudi u integriranom trupu poput Mi-6 i Mi-12, podi\xc4\x87i velike koli\xc4\x8dine tereta velikih dimenzija unutar trupa poput Mi-12, te imati mogu\xc4\x87nost no\xc5\xa1enja velikih i te\xc5\xa1kih tereta na podvjesnim nosa\xc4\x8dima poput Mi-10.\n_START_SECTION_\nIzrada\n_START_PARAGRAPH_\nDa bi se to postiglo, potrebno je razviti ne samo vrlo sna\xc5\xbene i ekonomi\xc4\x8dne motore, ve\xc4\x87 i prijenosni sustav te rotore vrlo velikih dimenzija. Upravo je rje\xc5\xa1enje izvedbe sustava transmisije i nose\xc4\x87eg rotora bilo klju\xc4\x8d uspjeha tog projekta. Naime, dotad jo\xc5\xa1 nije bio napravljen sustav transmisije koji bi prenosio snagu od 2 X 11400 KS na jedan nose\xc4\x87i rotor, a ako se u teoriji to i uspjelo napraviti, obi\xc4\x8dno je takav glavni reduktor bio toliko te\xc5\xbeak da bi koristan teret trebao biti znatno manji, a time takav helikopter gubi svoju isplativost. Konstruirati reduktor koji \xc4\x87e prenijeti toliku snagu uistinu nije laka zada\xc4\x87a, a ako k tome mora jo\xc5\xa1 ispunjavati zahtjeve maksimalne te\xc5\xbeine, tada to postavlja nove granice u aeronautici._NEWLINE_Sama tvrtka Mil razvila je reduktor kojem je te\xc5\xbeina od 3500 kg ispod dopu\xc5\xa1tenih 10% ukupne te\xc5\xbeine helikoptera, a omogu\xc4\x87io je prijenos snage do 19 725 KS, \xc5\xa1to je i vi\xc5\xa1e nego dovoljno za postizanje \xc5\xbeeljenih performansi. Vi\xc5\xa1ak snage motora (3075 KS) ionako svoju najve\xc4\x87u funkciju ima kao sigurnosna rezerva, tj. u slu\xc4\x8daju otkaza jednog od motora \xc4\x8dak i pri maksimalnom optere\xc4\x87enju helikoptera, drugi motor automatski izlazi na povi\xc5\xa1eni re\xc5\xbeim rada i osigurava odr\xc5\xbeavanje leta do najbli\xc5\xbeeg mjesta slijetanja. Motori koji osiguravaju podizanje ovog gorostasa u zrak proizvod su tvrtke Progres D-136 (biv\xc5\xa1i Lotarev), a smje\xc5\xa1teni su sa svake strane vratila nose\xc4\x87eg rotora, ispred glavnog reduktora na krovu. Motori su opremljeni filterima zraka na usisu motora, dok se veliki ispusi plinova motora nalaze ve\xc4\x87 ispred po\xc4\x8detka vratila nose\xc4\x87eg rotora. Iako oba motora razvijaju ukupnu snagu od 22 800 KS, odlikuje ih vrlo ekonomi\xc4\x8dna potro\xc5\xa1nja u odnosu na ponu\xc4\x91enu snagu, ali i unato\xc4\x8d tome, ti motori u normalnom re\xc5\xbeimu rada tro\xc5\xa1e \xc4\x8dak 3000 litara goriva, \xc5\xa1to je helikopteru poput Mi-8 dovoljno za gotovo \xc4\x8detiri sata leta._NEWLINE__NEWLINE_Svaki od motora ima neovisno napajanje gorivom iz osam gumenih tankova ukupne zapremine 12 000 litara, koji se nalaze ispod poda teretne kabine, iz kojih gorivne pumpe crpe gorivo u dva rashodna spremnika iza motora. U slu\xc4\x8daju otkaza gorivnih pumpi, gorivo slobodnim padom iz rashodnih spremnika mo\xc5\xbee opskrbljivati motore gotovo 30 minuta, \xc5\xa1to je dovoljno da helikopter izvede sigurno slijetanje._NEWLINE_Iako Mil nije rabio titan u izgradnji sustava reduktora, taj materijal je ipak obilno rabljen u izradi glav\xc4\x8dine rotora koja ima klasi\xc4\x8dni troosovinski \xc5\xa1arnirni spoj s lopaticama rotora. Mi-26 jedinstven je i po izradi nose\xc4\x87eg rotora, budu\xc4\x87i da je to prvi helikopter na svijetu koji uspje\xc5\xa1no rabi osmerokraki nose\xc4\x87i rotor. Izrada osmerokrakog rotora bila je nu\xc5\xbena kako bi se smanjio potrebni promjer rotora na 32 m jer bi u protivnome, za stvaranje iste sile uzgona s manje lopatica trebao rotor uistinu golemih dimenzija, a izrada tako duga\xc4\x8dke lopatice koja bi zadr\xc5\xbeala svoju \xc4\x8dvrsto\xc4\x87u bila bi upitna. Svaka lopatica rotora ima glavnu nose\xc4\x87u gredu izra\xc4\x91enu od jednog dijela, na koju su u sekcijama postavljeni aeroprofili._NEWLINE__NEWLINE_U izradi lopatica nose\xc4\x87eg rotora obilno su primijenjeni kompozitni materijali, \xc4\x8dime je svaka lopatica u odnosu na onu s Mi-6 dvostruko lak\xc5\xa1a, tj. ima te\xc5\xbeinu od svega 375 kg. Radi za\xc5\xa1tite od o\xc5\xa1te\xc4\x87enja, lopatice rotora prevu\xc4\x8dene su oblogom na bazi titana, \xc5\xa1to je u svijetu helikoptera tako\xc4\x91er bilo izvedeno prvi put. Sam rotor pokazao se osim velike pouzdanosti i vrlo tih, a razina vibracija u odnosu na helikoptere te\xc5\xa1ke kategorije je vrlo mala, \xc5\xa1to produljuje \xc5\xbeivotni vijek cijelog helikoptera._NEWLINE_Lopatice peterokrakog repnog rotora promjera 7,61 m, izra\xc4\x91ene su od kompozitnih materijala, dok je glav\xc4\x8dina rotora izra\xc4\x91ena poput one na nose\xc4\x87em rotoru od titana. Zanimljiv je smje\xc5\xa1taj vratila repnog rotora, koji po ruskoj tradiciji prolazi kroz krov putni\xc4\x8dkog prostora. Vratilo iz teretne kabine vodi kroz relativno kratku repnu kupu na \xc4\x8dijem je kraju postavljen, proporcionalno veli\xc4\x8dini helikoptera, veliki okomiti stabilizator s repnim rotorom smje\xc5\xa1tenim na desnoj strani. U korijenu okomitog stabilizatora i spoju repne grede nalazi se nepomi\xc4\x8dan vodoravni stabilizator, koji za razliku od svojih prethodnika, ali i ve\xc4\x87ine transportnih helikoptera Mil generacije, nije presvu\xc4\x8den platnom. Donji dio repne grede ima karakteristi\xc4\x8dan ravni donji dio \xc4\x8dime je dodatno olak\xc5\xa1an ulazak i izlazak vozila i tereta iz teretne kabine._NEWLINE_Zanimljivo je rije\xc5\xa1en i repni ubla\xc5\xbeiva\xc4\x8d udara (drlja\xc4\x8da) koja je istog oblika kao i na helikopterima Mi-6 ili Mi-8, ali s tom razlikom da postoji mogu\xc4\x87nost njezinog uvla\xc4\x8denja u repnu gredu kako bi omogu\xc4\x87ila nesmetan ulaz vozila u golemi teretni prostor. Namjena repne drlja\xc4\x8de je da u slu\xc4\x8daju udara repom u zemlju (npr. prilikom naglog usporavanja na slijetanju) amortizira silu udara. Za preuzimanje te\xc5\xbeine na zemlji, zadu\xc5\xbeeno je neuvla\xc4\x8de\xc4\x87e podvozje tipa tricikl, gdje su na svakom od nogu postavljeni udvojeni kota\xc4\x8di, a amortizeri imaju mogu\xc4\x87nost pode\xc5\xa1avanja po visini kako bi helikopter zadr\xc5\xbeavao istu visinu od tla ovisno o koli\xc4\x8dini tereta. Na glavnom stajnom trapu postavljeni su mjerni ure\xc4\x91aji koji leta\xc4\x8du-mehani\xc4\x8daru govore o optere\xc4\x87enosti helikoptera, ali i o rasporedu te\xc5\xbeine u teretnom prostoru \xc4\x8dime je olak\xc5\xa1an nadzor centra\xc5\xbee tereta.\n_START_SECTION_\nTransportne mogu\xc4\x87nosti\n_START_PARAGRAPH_\nIpak, teretni prostor je ono \xc5\xa1to nosi slavu ovog helikoptera. Upravo zbog svoje nosivosti ali i mogu\xc4\x87nosti preno\xc5\xa1enja tereta velikih dimenzija, mo\xc5\xbeemo susresti ovaj helikopter diljem svijeta, budu\xc4\x87i da ni jedan drugi helikopter ne mo\xc5\xbee ispuniti zada\xc4\x87e transporta poput njega._NEWLINE_Svojom du\xc5\xbeinom od 12,08 m (ili \xc4\x8dak 15 m sa spu\xc5\xa1tenom rampom), \xc5\xa1irinom na podu od 3,25 m te visinom koja se kre\xc4\x87e od 2,91 m do 3,17 m (zbog zako\xc5\xa1enja krova), Mi-26 pru\xc5\xbea transportne mogu\xc4\x87nosti gotovo poput aviona C-130 Hercules. Takve velike dimenzije stvaraju zapreminu prostora od \xc4\x8dak 121m\xc2\xb3, s povr\xc5\xa1inom poda manjeg stana (39,3m2), za koji je, da bi se ispunio, potrebno imati i primjerenu opremu. Pristup u transportni prostor omogu\xc4\x87en je kroz dvoja vrata na lijevoj strani trupa, jedna vrata na desnoj stra\xc5\xbenjoj strani trupa, te veliku spu\xc5\xa1taju\xc4\x87u rampu na stra\xc5\xbenjoj strani koja svojim dimenzijama omogu\xc4\x87ava direktan ulazak i izlazak vozila veli\xc4\x8dine kamiona._NEWLINE_Radi li se o unosu tereta, pored vu\xc4\x8dne dizalice koja olak\xc5\xa1ava utovar povla\xc4\x8denjem tereta u trup, ugra\xc4\x91ene su i dvije dizalice LG-1500 s elektromotorom koje se kre\xc4\x87u po vodilicama na krovu, a svaka je nosivosti 2500 kg. Pomo\xc4\x87u njih, vrlo se lako odjednom mo\xc5\xbee unijeti terete te\xc5\xbeine do 5000 kg. Iako helikopter slu\xc5\xbei kao transportna varijanta za prijevoz tereta, u transportnom prostoru se uvijek nalazi 40 preklopnih sjedala koja su smje\xc5\xa1tena uz oplatu helikoptera. Tijekom prijevoza ljudstva, mogu\xc4\x87a je ugradnja jo\xc5\xa1 60 sjedala koja se postavljaju po sredini teretnog prostora. Iako se specificira da Mi-26 predvi\xc4\x91a prijevoz 100 osoba ili 82 potpuno opremljenih vojnika, iskustva pokazuju da ta brojka mo\xc5\xbee biti znatno ve\xc4\x8da._NEWLINE__NEWLINE_Helikopter koji je 2002. oboren u \xc4\x8ce\xc4\x8deniji prevozio je \xc4\x8dak 152 osobe, a postoje naga\xc4\x91anja da je ta brojka znala biti i ve\xc4\x87a. Teoretski to nije nevjerojatno jer ako Mi-26 ima nosivost od 20 000 kg, a ako uzmemo da svaki putnik ima u prosjeku \xc4\x8dak 100 kg, tada se jednostavno mo\xc5\xbee izra\xc4\x8dunati da je mogu\xc4\x87 smje\xc5\xa1taj 200 osoba, ali upitno je koliko bi to bio komforan prijevoz. _NEWLINE_Tijekom rukovanja teretom, bilo da je rije\xc4\x8d o unutarnjem teretu ili onome koji se nosi podvjesno, veliku pomo\xc4\x87 \xc4\x8dlanu posade zadu\xc5\xbeenom za utovar tereta, pru\xc5\xbeaju tri kamere u zatvorenom krugu koje na TV ekranu prikazjuju kriti\xc4\x8dne kuteve bitne prilikom rada s teretom._NEWLINE_Ovisno o ina\xc4\x8dicama Mi-26, teretni prostor mo\xc5\xbee poslu\xc5\xbeiti i za smje\xc5\xa1taj teku\xc4\x87ih tereta, pri \xc4\x8demu u ulozi helikopetra za ga\xc5\xa1enje po\xc5\xbeara u trupu mo\xc5\xbee nositi 15 000 litara vode, ili pak 14 040 litara raznih vrsta goriva kada je u ulozi lete\xc4\x87e cisterne._NEWLINE_U produ\xc5\xbeetku teretnog prostora nalazi se pilotska kabina, ali izme\xc4\x91u se nalazi jo\xc5\xa1 prostor sa sjedalima za \xc4\x8detiri osobe. Kako pilotski prostor tako i ovaj pregradni prostor s \xc4\x8detiri sjedala imaju mogu\xc4\x87nost hermetizacije i klimatizacije, dok teretni prostor to nema. Posada helikoptera odgovara veli\xc4\x8dini helikoptera, a \xc4\x8dine ga \xc4\x8dak \xc4\x8detiri stalna \xc4\x8dlana i jedan opcionalni \xc4\x8dlan tj. osoba za utovar tereta. Posadu \xc4\x8dine: pilot (na lijevom sjedalu), kopilot, navigator (povi\xc5\xa1eno iza kopilota) i leta\xc4\x8d-mehani\xc4\x8dar (povi\xc5\xa1eno iza pilota). Izme\xc4\x91u pilota nalazi se preklopno pomo\xc4\x87no sjedalo koje naj\xc4\x8de\xc5\xa1\xc4\x87e slu\xc5\xbei tijekom obuke ili pak za stru\xc4\x8dnu osobu koja \xc4\x87e navoditi helikopter (npr. zapovjednik akcije spa\xc5\xa1avanja)._NEWLINE__NEWLINE_U planovima modernizacije Mi-26 predvi\xc4\x91a se izvedba pilotske kabine sa samo dva \xc4\x8dlana posade i dodatni leta\xc4\x8d mehani\xc4\x8dar, \xc5\xa1to \xc4\x87e se posti\xc4\x87i ve\xc4\x87im stupnjem automatizacije sustava, ali i bolje opreme za nadzor sustava i vo\xc4\x91enje navigacije. Pilotska kabina nema zasebne ulaze kao \xc5\xa1to je slu\xc4\x8daj kod Mi-6, ve\xc4\x87 se ulazi kroz transportni prostor, ali zato ima odbacive bo\xc4\x8dne prozore kako bi posada u slu\xc4\x8daju nu\xc5\xbede brzo napustila helikopter.\n_START_SECTION_\nOprema i sustavi\n_START_PARAGRAPH_\nHelikopterom se upravlja preko hidrauli\xc4\x8dnih aktuatora \xc4\x8dije je funkcioniranje osigurano s \xc4\x8dak dva glavna hidro sustava i jednim pomo\xc4\x8dnim, u kojima je radni tlak od 157-206 bara, i zahvaljuju\xc4\x87i \xc4\x8demu su vrlo male vjerojatnosti da bi taj helikopter mogao ostati bez mogu\xc4\x87nosti upravljanja._NEWLINE__NEWLINE_Za upravljanje helikopterom, posadi je na raspolaganju standardni paket avionike za vizualno letenje danju i no\xc4\x87u, kao i instrumentalno letenje u svim vremenskim uvjetima (naravno koji zadovoljavaju sigurnost letenja). U slu\xc4\x8daju ote\xc5\xbeanih vremenskih uvjeta, posada se koristi vremenskim radarom Groza 7A813 koji je smje\xc5\xa1ten u aerodinami\xc4\x8dki oblikovanom nosu kabine. U navigaciji, navigatoru, ali i pilotima na raspolaganju je integrirani letno-navigacijski sustav PKV-26-1 te sustav automatskog upravljanja helikopterom preko trokanalnog autopliota. Osim toga, standardno se ugra\xc4\x91uje prikaznik s pomi\xc4\x8dnom mapom koja se danas ipak zamjenjuje novim vi\xc5\xa1enamjenskim prikaznicima u boji._NEWLINE_ _NEWLINE_Bilo da je rije\xc4\x8d o inercijalnoj navigaciji ili dobivanju podataka na osnovi doplerovog navigacijskog sustava, autopilot mo\xc5\xbee dovesti helikopter do zalebdenja te odr\xc5\xbeavati mjesto i zadanu visinu lebdenja, olak\xc5\xa1avaju\xc4\x87i posadi da u kriti\xc4\x8dnim situacijama pa\xc5\xbenju posveti drugim \xc4\x8dimbenicima. Jo\xc5\xa1 uvijek se opcionalno ugra\xc4\x91uje GPS-sustav (tijekom Domovinskog rata, jedan Mi-26 koji je djelovao na ovom podru\xc4\x8dju u sklopu mirovnih snaga, na ZTZ-u Velika Gorica ugradio je GPS-sustava), premda \xc4\x87e u moderniziranoj ina\xc4\x8dici GPS biti serijska oprema spregnuta s drugim navigacijskim sustavima._NEWLINE_Ovako veliki helikopter obiluje opremom i sustavima koji zahtijevaju elektri\xc4\x8dnu energiju, a po ruskoj tradiciji, izvora elektri\xc4\x8dne energije ima na pretek. I uga\xc5\xa1enih motorima, svi sustavi na helikopteru mogu dobivati potrebno napajanje zahvaljuju\xc4\x87i pomo\xc4\x87nom izvoru napajanja (APU) koji se nalazi ispod pilotske kabine ali koji slu\xc5\xbei i za pokretanje motora. Osnovni sustavi elektri\xc4\x8dne energije daju trofaznu struju napona 200/115/36 V 400Hz, ili jendofazni od 115/36 V te pretvara\xc4\x8di istosmjerne struje 27V, dok kao pomo\xc4\x87ni izvor istosmjerne struje slu\xc5\xbee akumulatori od 24V. Jedan od velikih potro\xc5\xa1a\xc4\x8da elektri\xc4\x8dne energije jesu elektri\xc4\x8dni grija\xc4\x8di napadnih rubova lopatica oba rotora, a treba napomenuti da su prvi primjerci Mi-26 imali odle\xc4\x91ivanje na bazi alkohola koji se raspr\xc5\xa1ivao po lopaticama rotora._NEWLINE_Osim spomenutih dizalica u teretnoj kabini, najzanimljiviji je ipak ovjes namijenjen za prijenos podvjesnog tereta. Sajla je nosivosti 20 tona, a zbog minimalnog utjecaja na centar te\xc5\xbei\xc5\xa1ta helikoptera, otvor na podu kroz koji prolazi sajla nalazi se u osi vratila nose\xc4\x87eg rotora, dok je cjelokupni sustav pri\xc4\x8dvr\xc5\xa1\xc4\x87en na okov na kojem se nalazi i prednji dio reduktora._NEWLINE__NEWLINE_Kada je Mi-26 u ulozi lete\xc4\x87eg krana, tj. kada je opremljen podvjesnim teretom, mogu\xc4\x87a je vrlo jednostavna ugradnja podtrupne gondole unutar koje se smje\xc5\xa1ta \xc4\x8dlan posade zadu\xc5\xbeen za teret kako bi lak\xc5\xa1e navodio pilote za prihvat ili pak odbacivanje tereta. Ovakva gondola pokazala se vrlo korisna prilikom ga\xc5\xa1enja po\xc5\xbeara jer se na taj na\xc4\x8din znatno olak\xc5\xa1ava navo\xc4\x91enje na mjesto ga\xc5\xa1enja pru\xc5\xbeaju\xc4\x87i znatno ve\xc4\x87u preglednost no \xc5\xa1to je slu\xc4\x8daj pri navo\xc4\x91enju iz pilotske kabine ili kroz otvor na podu teretne kabine._NEWLINE_Iako je Mi-26 divovski helikopter velike te\xc5\xbeine, za\xc5\xa1tita posade i putnika u slu\xc4\x8daju nesre\xc4\x87a pokazao se da je na vrlo visokoj razini. U slu\xc4\x8daju udara helikoptera u zemlju velikom brzinom na stajni trap, oni zahvaljuju\xc4\x87i amortizerima velikog kapaciteta, apsorbiraju veliku udarnu energiju, a vi\xc5\xa1ak prenose na strukturu helikoptera koja tada ubla\xc5\xbeava energiju udara svojim savijanjem ili lomom. Udvostru\xc4\x8denjem, ali \xc4\x8desto i utrostru\xc4\x8denjem vitalnih sustava, pasivnom i aktivnom za\xc5\xa1titom ali i povije\xc5\xa1\xc4\x87u s relativno malo kriti\xc4\x8dnih kvarova, svjetski stru\xc4\x8dnjaci priznali su ga kao jedan od najsigurnijih helikoptera na svijetu._NEWLINE_Iako Mi-26 ne nosi obrambeno naoru\xc5\xbeanje, vojne ina\xc4\x8dice opremljene su toplinskim i radarskim mamcima i ometa\xc4\x8dima ASU-2V, ali i ugradnjom strukturalnih za\xc5\xa1tita poput za\xc5\xa1titnog oklopa za posadu, punjenje samozaptivaju\xc4\x87ih gorivnih tankova inertnim plinom kao i vrlo u\xc4\x8dinkovit automatski sustav ga\xc5\xa1enja po\xc5\xbeara. Ipak svi primjerci vojnih Mi-26 nisu bili opremljeni prikladnim gorivnim tankovima jer u nesre\xc4\x87ama koje su dovele do katastrofalnih posljedica, gorivni tankovi su svojim samozapaljenjem odnijeli dosta \xc5\xbertava. No najve\xc4\x87i neprijatelj sigurnosti ovog helikoptera je njegova veli\xc4\x8dina, jer osim \xc5\xa1to postoji mogu\xc4\x87nost ugradnje toplinskih prigu\xc5\xa1nika ispuha motora, i \xc5\xa1to postoje prethodno navedeni sigurnosni \xc4\x8dimbenici, Mi-26 "Korova" (Krava, nadimak koji su joj dali vojnici) je slabo pokretna i velika meta koja je tijekom vojnih djelovanja \xc4\x8desto bila pogo\xc4\x91ena, ali bez ve\xc4\x87ih posljedica. Ipak jednom nije bilo mogu\xc4\x87e izdr\xc5\xbeati napad, kada je laka protuzra\xc4\x8dna raketa zemlja-zrak Strela-2 oborila ovaj helikopter u \xc4\x8ce\xc4\x8deniji 2002. pri \xc4\x8demu je poginulo 118 od 152 osobe koje su se nalazile u helikopteru, \xc4\x8dime je ta nesre\xc4\x87a postala najve\xc4\x87om helikopterskom tragedijom u Rusiji.\n_START_SECTION_\nOperativna uporaba\n_START_PARAGRAPH_\nMnogi, prvenstveno vojni, stratezi uvijek su s odre\xc4\x91enom dozom skepticizma gledali na tako velike helikoptere zbog njihove ranjivosti ali i visoke cijene. Ipak doga\xc4\x91anja diljem svijeta, bilo vojnog ili humanitarnog karaktera, dokazuju sve vi\xc5\xa1e kako ovakav veliki helikopter ne pru\xc5\xbea samo u\xc5\xa1tedu novaca i vremena, ve\xc4\x87 jednostavno ispunjava zada\xc4\x87e koje ni jedna druga letjelica ne bi mogla ispuniti._NEWLINE_Mi-26 mo\xc5\xbeemo vidjeti uistinu diljem svijeta zbog svojih jedinstvenih mogu\xc4\x87nosti, a mogu\xc4\x87nost prijevoza i do 150 vojnika odjednom ili pak oklopnih vozila otvorilo je o\xc4\x8di i ameri\xc4\x8dkim zapovjednicima. Tijekom 2001. i 2002., ameri\xc4\x8dka vojska je unajmila od Rusa Mi-26 kako bi vratio oborene helikoptere, dokazuju\xc4\x87i potrebu za transportnim helikopterima te kategorije. Bilo je smije\xc5\xa1no vidjeti ameri\xc4\x8dki te\xc5\xa1ki transportni helikopter CH-47 Chinook kako visi ispod Mi-26, \xc4\x8dime se pokazala mo\xc4\x87 i veli\xc4\x8dina ovog diva._NEWLINE__NEWLINE_I u humanitarnim akcijama kao npr. pomo\xc4\x87 stradalima u potresu koji se dogodio u Pakistanu, Mi-26 dokazuje svoje velike prednosti, kada je u jednom letu dopremao 20 tona pomo\xc4\x87i u planinskim predjelima, gdje je istodobno zbog visinskih ograni\xc4\x8denja, za tu koli\xc4\x8dinu tereta trebalo deset letova helikoptera Mi-8 MTV1. Premda nosi dvostruko vi\xc5\xa1e tereta na prosje\xc4\x8dnoj udaljenosti od najte\xc5\xbeeg ameri\xc4\x8dkog transportnog helikoptera CH-47E, Mi-26 ima za 50% ni\xc5\xbee operativne tro\xc5\xa1kove. Ipak jedan od razloga ni\xc5\xbeih tro\xc5\xa1kova po satu leta jest i njegova niska kupovna cijena koja se kre\xc4\x87e u granicama 10-12 milijuna dolara, \xc5\xa1to je npr. pola cijene transportnog helikoptera H-60 Black Hawk. Zahvaljuju\xc4\x87i niskoj kupovnoj cijeni ali i sve ve\xc4\x87om otvoreno\xc5\xa1\xc4\x87u Rusije na vanjsku slobodnu trgovinu, tvrtka Mil osobito je u posljednjem desetlje\xc4\x87u ostvarila pove\xc4\x87ane izvozne rezultate, pa se tako Mi-26 nalazi u zrakoplovstvima sljede\xc4\x87ih zemalja: Rusija, Ukrajina, Indija, Meksiko, Peru, Venezuela, Kazahstan i Bjelorusija._NEWLINE_Veliki broj, od otprilike 400 proizvedenih, Mi-26 vi\xc5\xa1e ne leti zbog isteka vremenskih resursa ili pak nesre\xc4\x87a, a ne treba zaboraviti niti \xc4\x8dernobilsku katastrofu gdje su u sanaciji nesre\xc4\x87e sudjelovali i ovi helikopteri, koji su kasnije morali biti pohranjeni na odlagali\xc5\xa1te zbog kontaminacije radijacijom._NEWLINE__NEWLINE_U tijeku je razvoj nove ina\xc4\x8dice ovog helikoptera koja \xc4\x87e dobiti vrlo vjerojatno oznaku Mi-27, a pobolj\xc5\xa1anja \xc4\x87e se prvenstveno odnositi na \xc5\xa1iru primjenu kompozitnih materijala u izradi helikoptera, ugradnju sna\xc5\xbenijih motora i oja\xc4\x8danju konstrukcije \xc4\x8dime \xc4\x87e se nosivost pove\xc4\x87ati na 22 500 kg. Osim toga planirano je smanjenje posade na tri \xc4\x8dlana uz ugradnju najnovijih sustava i opremu koja \xc4\x87e omogu\xc4\x87iti proboj ovog helikoptera i na najzahtjevnija tr\xc5\xbei\xc5\xa1ta koja su barem dosada\xc5\xa1njim unajmljivanjem pokazala interes i potrebu za takvim lete\xc4\x87im gorostasom.'